CELEX: C2007/223/06
Language: sk
Date: 2007-09-22 00:00:00
Title: Vec C-327/07 P: Odvolanie podané 13. júla 2007 : Bolloré SA proti rozsudku Súdu prvého stupňa (piata komora) z  26. apríla 2007 v spojených veciach T-109/02 (Bolloré/Komisia), T-118/02 (Arjo Wiggins Appleton/Komisia), T-122/02 (Mitsubishi HiTec Paper Bielefeld/Komisia), T-125/02 (Papierfabrik August Koehler/Komisia), T-126/02 (M-real Zanders/Komisia), T-128/02 (Papeteries Mougeot/Komisia), T-129/02 (Torraspapel/Komisia), T-132/02 (Distribuidora Vizcaína de Papeles/Komisia) a T-136/02 (Papelera Guipuzcoana de Zicuñaga/Komisia)

22.9.2007   
            
            
               SK
            
            
               Úradný vestník Európskej únie
            
            
               C 223/6
            
         Odvolanie podané 13. júla 2007: Bolloré SA proti rozsudku Súdu prvého stupňa (piata komora) z 26. apríla 2007 v spojených veciach T-109/02 (Bolloré/Komisia), T-118/02 (Arjo Wiggins Appleton/Komisia), T-122/02 (Mitsubishi HiTec Paper Bielefeld/Komisia), T-125/02 (Papierfabrik August Koehler/Komisia), T-126/02 (M-real Zanders/Komisia), T-128/02 (Papeteries Mougeot/Komisia), T-129/02 (Torraspapel/Komisia), T-132/02 (Distribuidora Vizcaína de Papeles/Komisia) a T-136/02 (Papelera Guipuzcoana de Zicuñaga/Komisia)
   (Vec C-327/07 P)
   (2007/C 223/06)
   Jazyk konania: francúzština
   Účastníci konania
   
      Odvolateľka: Bolloré SA (v zastúpení: C. Momège a P. Gassenbach, advokáti)
   
      Ďalší účastník konania: Komisia Európskych spoločenstiev
   Návrhy odvolateľky
   
               —
            
            
               zrušiť napadnuté rozhodnutie z toho dôvodu, že na jednej strane porušilo práva na obhajobu Bolloré SA a zásadu prezumpcie neviny a na druhej strane skreslilo dôkazy o trvaní obdobia, počas ktorého bolo porušované právo,
            
         
               —
            
            
               rozhodnúť s konečnou platnosťou vo veci vo veci T-109/02 v súlade s článkom 61 Štatútu Súdneho dvora a z tohto dôvodu zrušiť rozhodnutie 2004/337/ES Komisie z 20. decembra 2001 týkajúce sa konania o uplatnení článku 81 Zmluvy ES a článku 53 Dohody o Európskom hospodárskom priestore (vec COMP/E-1/36.212 – Samoprepisovací papier) [neoficiálny preklad] (1),
            
         
               —
            
            
               v prípade, že Súdny dvor nerozhodne v tejto právnej veci, rozhodnúť o trovách konania až v konaní o veci samej a vrátiť vec na nové konanie Súdu prvého stupňa v súlade s rozsudkom Súdneho dvora,
            
         
               —
            
            
               nakoniec v súlade s článkom 69 rokovacieho poriadku zaviazať Komisiu na náhradu trov konania, ktoré vznikli v konaniach pred Súdom prvého stupňa a pred Súdnym dvorom.
            
         Odvolacie dôvody a hlavné tvrdenia
   Odvolateľka uvádza dva dôvody na podporu svojho odvolania.
   V rámci prvého dôvodu, ktorý sa skladá z dvoch častí, uvádza, že na jednej strane Súd prvého stupňa porušil základnú zásadu dodržiavania práva na obhajobu tým, že nezrušil už citované rozhodnutie Komisie, hoci vo svojom rozsudku vyvodil záver, že oznámenie výhrad neumožnilo odvolateľke oboznámiť sa s výhradami založenými na jej priamej účasti na porušení práva, a ani tiež so skutkovými okolnosťami, ktorými Komisia odôvodnila túto výhradu tak, že odvolateľka nemohla účinne zabezpečiť svoju obhajobu v priebehu správneho konania.
   Na druhej strane práva na obhajobu boli tiež porušené z toho dôvodu, že Súd prvého stupňa rozhodol, že protiprávne konanie Komisie nemôže odôvodniť zrušenie sporného rozhodnutia, pokiaľ nemá rozhodujúci vplyv na výrokovú časť tohto rozhodnutia. Podľa názoru odvolateľky totižto oznámenie výhrad zohráva takú zásadnú úlohu v práve hospodárskej súťaže Spoločenstva, že nedodržanie pravidiel upravujúcich oznámenie výhrad o zistení a určení zodpovednosti malo nezvratne viesť k zrušeniu sporného rozhodnutia.
   Na základe svojho druhého dôvodu odvolateľka tvrdí, že pri zisťovaní dĺžky obdobia, počas ktorého bolo porušované právo, a v dôsledku toho určenie výšky pokuty uloženej Bolloré SA, Súd prvého stupňa na jednej strane porušil zásadu prezumpcie neviny preto, že vychádzal z jednoduchých, ničím nepodložených indícií, a na druhej strane skreslil dôkazy týkajúce sa významu vyjadrení inej spoločnosti (Arjo Wiggins Appleton) a údajného protisúťažného programu oficiálneho stretnutia Európskeho združenia európskych výrobcov samoprepisovacieho papiera, ktoré sa konalo 23. januára 1992 v Zürichu.
   
      (1)  Ú. v. EÚ L 115, 2004, s. 1.